Тебе нема
Китњасто се коло, ено,
Пред кућицом твојом спре̑ма, лако спре̑ма;
Све се цуре ухватиле,
Само тебе јоште нема... тебе нема!...

Стар ти бабо коло гледа
Кроз прозоре жалостивно, жалостивно;
У око му суза дрхти,
Јер не види чедо дивно, и предивно!

Он крај кола мене види
Жалостива и пресетна, ох пресетна;
Али не зна да ме мори
Туга ’нака истоветна, истоветна!

Ја не идем колу зато
Што и мени среће спре̑ма, лако спре̑ма;
Већем тебе да потражим;
Ал’ у колу тебе нема... тебе нема!...

Извор 

 Петровић, Б. 1971. Српска књижевност у сто књига, књига 57: Песници 1. Нови Сад: Матица српска, Српска књижевна задруга. стр. 70.

Јован Грчић Миленко